[pic] | COMISIA COMUNITĂȚILOR EUROPENE |

Bruxelles, 9.4.2008

SEC(2008)441

DOCUMENT DE LUCRU AL SERVICIILOR COMISIEI

Document de însoțire pentru Propunerea de RECOMANDARE A PARLAMENTULUI EUROPEAN ȘI A CONSILIULUI privind instituirea unui Cadru European de Referință pentru Asigurarea Calității în Educație și Formare Profesională (EQARF) REZUMAT AL EVALUĂRII IMPACTULUI [SEC(2008)440 COM(2008)179 final]

DOCUMENT DE LUCRU AL SERVICIILOR COMISIEI

REZUMATUL EVALUĂRII IMPACTULUI PRIVIND INSTITUIREA UNUI CADRU EUROPEAN DE REFERINȚĂ PENTRU ASIGURAREA CALITĂȚII ÎN EDUCAȚIE ȘI FORMARE PROFESIONALĂ (EQARF)

Obiectivul evaluării impactului îl reprezintă analizarea diferitelor mijloace de asigurare a preluării Cadrului European de Referința pentru Asigurarea Calității (EQARF), denumit în continuare „cadrul” și a celei mai potrivite opțiuni în ceea ce privește alegerea unui instrument juridic adecvat.

Cadrul este rezultatul activității realizate prin cooperarea cu o gamă variată de organisme cu competențe specifice în dezvoltarea calității în VET. Această cooperare a început în cadrul Forumului European privind Calitatea în Educație și Formarea Profesională (2001-2002), a continuat în cadrul Grupului Tehnic de Lucru privind VET (2003-2004) și, începând din 2005, se desfășoară în cadrul Rețelei Europene de Asigurare a Calității în Educație și Formarea Profesională (denumită în continuare „ENQAVET”).

Comisia a consultat Comitetul consultativ pentru formare profesională (ACVT) inclusiv reprezentanții guvernelor statelor membre și ai partenerilor sociali care au susținut EQARF. Mai mult, Directorii Generali pentru Formare Profesională ai statelor membre (DGVT) și Grupul inițial de Coordonare de la Copenhaga (CCG) s-au implicat, de asemenea, în pregătirea acestei inițiative.

În plus, prezenta propunere este rezultatul activității realizate prin cooperarea cu Forumul European privind Calitatea în Educație și Formarea Profesională (2001-2002), Grupul Tehnic de Lucru privind VET (2003-2004) și, începând din 2005, cu Rețeaua Europeană de Asigurare a Calității în Educație și Formarea Profesională („ENQAVET”) care include părțile interesate principale privind asigurarea calității în problemele VET.

În general, aceste consultări au confirmat susținerea largă a cadrului drept instrument de referință pentru sprijinirea statelor membre în promovarea și monitorizarea îmbunătățirii continue a sistemelor educaționale și de formare profesională (VET)[1] și, astfel, intensificarea încrederii reciproce între state.

Cadrul conține:

- un ciclu de asigurare și îmbunătățire a calității planificării, a punerii în aplicare, a evaluării și a reexaminării VET, susținut de criterii de calitate comune, descriptori indicativi și indicatori;

- procese de monitorizare incluzând o combinație între mecanismele interne și externe de evaluare care trebuie definite de către statele membre în mod corespunzător pentru a identifica

(a) valoarea sistemului, proceselor și procedurilor; și

(b) domeniile de perfecționare;

- utilizarea instrumentelor de măsurare pentru furnizarea dovezilor eficacității.

Criteriile de calitate, descriptorii indicativi și indicatorii au fost stabiliți prin construirea unui consens și a unei abordări ascendente pentru susținerea punerii în aplicare a cadrului.

Evaluarea impactului examinează cinci posibile opțiuni.

1. Niciun instrument la nivel european. Acest lucru va însemna continuarea pe baza unor principii ale Cadrului Comun pentru Asigurarea Calității CQAF deja existente. Cu toate acestea, experiența de până în prezent sugerează că acest cadru a avut un impact limitat în ceea ce privește stimularea statelor membre în utilizarea sa.

2. O comunicare a Comisiei. În ciuda valorii sale de recomandare, ca și opțiunea 3, aceasta nu va implica statele membre sau Parlamentul European în adoptarea sa și nu va genera angajamentul politic necesar pentru acordarea credibilității cadrului și asigurarea punerii în aplicare la nivel național.

3. O recomandare a Comisiei. Ca și opțiunea 2, aceasta nu va implica statele membre sau Parlamentul European în adoptarea sa și nu va genera angajamentul politic necesar pentru asigurarea punerii în aplicare la nivel național.

4. O recomandare a Parlamentului European și a Consiliului în temeiul articolelor 149 și 150 din tratat. Libertatea de acțiune a statelor membre va fi menținută. Cu toate acestea, va fi furnizat un semnal politic puternic al intențiilor instituțiilor de a se baza pe concluziile Consiliului din 2004[2] pentru dezvoltarea sistemelor VET și, astfel, pentru facilitarea mobilității în Europa. O astfel de recomandare pare să corespundă așteptărilor din partea statelor membre, a partenerilor sociali și a altor părți interesate pentru stimularea îmbunătățirii calității sistemelor VET prin cooperarea europeană și va menține caracterul voluntar al instrumentului. În plus, utilizarea unei recomandări în acest domeniu va fi conformă altor inițiative similare precum Recomandarea Parlamentului European și a Consiliului 2006/143/CE din 15 februarie 2006 privind cooperarea europeană în asigurarea calității în învățământul superior și Recomandarea Parlamentului European și a Consiliului 2006/961/CE din 18 decembrie 2006 privind mobilitatea transnațională în Comunitate în scopurile educației și formării: Carta Europeană a Calității pentru Mobilitate.

5. O decizie a Parlamentului European și a Consiliului în temeiul articolelor 149 și 150 din tratat. Aceasta va necesita adoptarea principiilor și obligațiilor prin care statele membre asociază sistemele calității cu acest cadru. Decizia va necesita, de asemenea, adoptarea unor repere și standarde de calitate armonizate la nivel european și obligații de facto pentru statele membre pentru aplicarea standardelor. Obținerea susținerii va fi improbabilă. Un consens fundamental între părțile interesate este acela că utilizarea cadrului trebuie să fie pe deplin voluntară.

Comparând punctele forte și punctele slabe ale opțiunilor menționate mai sus, Comisia a ales să propună opțiunea 4 care va permite Comisiei, prin cooperarea cu statele membre și partenerii sociali, să răspundă provocărilor identificate și să găsească soluțiile corespunzătoare. Această opțiune, care corespunde, de asemenea, așteptărilor statelor membre și părților interesate, va furniza baza cea mai potrivită pentru punerea în aplicare cu succes a cadrului și pentru realizarea valorii adăugate reale în termeni de eficacitate, coerență mai mare a progreselor calității între țări și transparența intensificată a sistemelor VET, susținând astfel mobilitatea și învățarea de-a lungul vieții. Opțiunea va fi, de asemenea, în concordanță cu abordările realizate în conformitate cu inițiativele EQF și ECVET.

O altă chestiune pentru evaluarea impactului o constituie impactul anticipat asupra responsabilității administrative și asupra costurilor. În timp ce evaluarea în termeni absoluți este dificilă din cauza diversității situațiilor în rândul statelor membre, impactul pare să fie limitat și legat în primul rând de acordurile organizaționale între organismele existente. La nivel european ar trebui să crească doar costurile de monitorizare.

În ultimul rând, monitorizarea și evaluarea succesului cadrului în satisfacerea obiectivelor vor fi permanente. În cazul adoptării sale de către Parlament și Consiliu, cadrul va fi reexaminat și va forma baza pentru dezvoltarea viitoare. Comisia va monitoriza punerea în aplicare a cadrului și va raporta, la trei ani de la adoptarea acestuia, Parlamentului European și Consiliului, asupra experienței câștigate și a implicațiilor pentru viitor, inclusiv o reexaminare a instrumentului juridic, dacă aceasta este necesară. Raportul se va baza, inter alia, pe rezultatele unei evaluări externe.

Asigurarea calității: Ce implică? Eficacitatea și eficiența furnizării formării pentru respectarea necesităților în schimbare ale societății, economiei și indivizilor trebuie evaluate, monitorizate și îmbunătățite în mod regulat, pe baza unor fapte concrete. Asigurarea calității reprezintă un mijloc de realizare a acestor aspecte. Aceasta trebuie privită ca un instrument pentru îmbunătățirea continuă a VET, pe baza unui ciclu de calitate care stabilește interrelaționarea corespunzătoare între planificarea, punerea în aplicare, evaluarea și reexaminarea VET. Prin urmare, asigurarea calității trebuie să implice o abordare sistematică. Trebuie să includă, de asemenea, mijloace prin care performanța VET poate fi controlată și monitorizată și să utilizeze măsurarea pentru susținerea reexaminării și îmbunătățirii VET la nivelul sistemului și al furnizorului. Această abordare a asigurării calității se reflectă în principiile generale pentru asigurarea calității în educație și formare descrise în anexa 3 la recomandarea privind înființarea unui Cadru European al Calificărilor (EQF). Această abordare confirmă instituirea cadrului. |

6. Educația și formarea profesională (VET) constituie un element important în crearea unei societăți bazate pe cunoaștere care confirmă Strategia de la Lisabona. Această strategie trebuie să se bazeze pe investiții în îmbunătățirea și calitatea resurselor umane. Evaluarea intermediară a Strategiei de la Lisabona din 2005 a concluzionat că aceste provocări nu sunt încă satisfăcute la momentul actual.

O mare varietate de sisteme și programe VET care răspund la diferite obiective există în prezent în interiorul UE. Europa solicită puncte comune de referință pentru asigurarea transparenței, coerenței și portabilității calificărilor între numeroasele curente de dezvoltare în Europa, facilitând astfel încrederea reciprocă și mobilitatea într-o perspectivă fără granițe a învățării de-a lungul vieții. Toate acestea trebuie să aibă loc fără a încălca autonomia statelor membre în guvernarea sistemelor VET.

Principalele obiective și valoarea adăugată a cadrului vizează să contribuie la:

- creșterea eficacității VET ca răspuns la o varietate de nevoi, în timp ce menține coerența generală între diferitele niveluri de punere în aplicare;

- îmbunătățirea transparenței și a consecvenței progreselor între țări, stimulând astfel încrederea reciprocă și mobilitatea cursanților și a lucrătorilor într-o perspectivă a învățării de-a lungul vieții.

Mai mult, cadrul va consolida cooperarea incluzivă și durabilă între părțile interesate relevante în promovarea îmbunătățirii calității la toate nivelurile.

Dezvoltarea cadrului constituie un element integrant al programului de lucru Educație și Formare 2010 și al „Procesului de la Copenhaga”. Aceasta se bazează pe realizările rezultate în urma cooperării europene în acest domeniu începând din 2002 („Procesul de la Copenhaga”) și în special pe Cadrul Comun pentru Asigurarea Calității (CQAF)[3] instituit pe baza experienței existente în statele membre și alte țări participante.

Cadrul este parte a unei serii de măsuri concepute pentru susținerea îmbunătățirii continue a calității și guvernării sistemelor VET. Acestea includ Cadrul European al Calificărilor pentru învățarea de-a lungul vieții (EQF)[4], Sistemul European de Credite pentru Educație și Formare Profesională (ECVET)[5] și Principiile europene comune pentru identificarea și validarea învățării non-formale și informale[6].

Cadrul respectă întrutotul competența statelor membre și, în același timp, încearcă să stimuleze:

- crearea unor sisteme de asigurare a calității și de perfecționare mai dezvoltate și mai coerente între țări, pentru a contribui la creșterea eficacității formării și astfel, pentru a consolida statutul VET în Uniunea Europeană;

- creșterea transparenței sistemelor de asigurare a calității și de perfecționare și a modurilor de abordare a VET pentru îmbunătățirea încrederii reciproce și facilitarea mobilității;

- cooperarea și învățarea reciprocă pentru stimularea implicării părților interesate într-o cultură a îmbunătățirii calității și a responsabilității la toate nivelurile.

Cadrul trebuie să fie un instrument flexibil capabil să se dezvolte în continuare ca rezultat al experienței practice, atât la nivel european, cât și la nivel național. Abordarea CQAF a fost aprobată de către Consiliu.

Utilizarea cadrului va fi voluntară. Utilizatorii săi principali vor fi autoritățile publice și organismele responsabile pentru asigurarea calității și perfecționarea.

Cadrul este propus în temeiul articolelor 149 și 150 din Tratatul CE. Aceste articole stipulează că acțiunile statelor membre în domeniul educației și formării profesionale sunt susținute de către Comunitate și menționează în mod explicit: „Comunitatea are rolul de a contribui la dezvoltarea calității educației” și „acțiunile Comunității trebuie să vizeze (…) îmbunătățirea formării profesionale inițiale și continue (…)”. În plus, tratatul menționează că activitățile Comunității trebuie să includă contribuția la o educație și o formare de calitate[7].

[1] În sensul prezentei recomandări, definițiile care se aplică se bazează pe Glosarul Cedefop privind calitatea în formare (document de lucru, noiembrie 2003) http://communities.trainingvillage.gr/quality

[2] Concluziile Consiliului privind asigurarea calității în educație și formare profesională, 18 mai 2004

[3] Abordarea CQAF a fost aprobată prin Concluziile Consiliului privind asigurarea calității în educație și formare profesională, 18 mai 2004.

[4] Recomandarea Parlamentului European și a Consiliului privind instituirea unui Cadru European al Calificărilor pentru învățarea pe parcursul întregii vieți, în curs de publicare

[5] Documentul de lucru al serviciilor Comisiei‚ „Sistemul European de Credite pentru Educație și Formare Profesională; un sistem pentru transferul, acumularea și recunoașterea rezultatelor învățării în Europa”; SEC (2006) 1431 – 31 octombrie 2006

[6] Concluziile Consiliului și ai reprezentanților guvernelor statelor membre, în ședința Consiliului, privind principiile europene comune pentru identificarea și validarea învățării non-formale și informale, 9175/04 EDUC 101 SOC 220 18 mai 2004

[7] Articolul 3 alineatul (1) litera (q).